
Járt-e Adonisz edzőterembe?

Kulcsszavak: Adonisz-komplexus, edzésfüggőség, izomdiszmorfia, testképzavar, edzőterem
Bevezetés
A modern edzőtermi kultúrával együtt megjelenő, és egyre terjedő, sok férfi számára komoly
fizikai és pszichológiai terhet jelentő probléma az Adonisz-komplexus (AC), ami egy vélt
szépség- és testideál utáni vágyakozás, illetve a túlzott mértékű hajszolása.
Célkitűzés
Célom egyrészt a hazánkban még nem adaptált Adonis-complex Questionnaire (ACQ) fordítása
és reliabilitásának vizsgálata. Továbbá a rendszeresen edzőterembe járó felnőtt férfiak körében
az AC az edzésfüggőség (EA) és az izomdiszmorfia (ID) prevalenciájának felmérése. Emellett
célom volt az AC, az EA és az ID közötti kapcsolatok feltárása, illetve bizonyos edzőtermi
szokások, mint korrelátumok megismerése
Anyagok és módszerek
Az anonim vizsgálatban összesen 215 fő, 18 év feletti férfi válaszadó vett részt (életkor:
29,76±10,76 év). Ebből a papír alapú ACQ teszt-reteszt vizsgálat során a kérdőívet 59 fő
egyetemi hallgató töltötte ki, 2 alkalommal, 3 hét különbséggel. Az ACQ Cronbach-alfa
értékének meghatározásához további 86 fő vízisportoló és 70 fő, akik rendszeresen edzenek
edzőteremben, töltötte ki az online kérdőívet. Utóbbi 70 fő vett részt az AC-ra vonatkozó
további vizsgálatokban. Az EA vizsgálata Exercise Addiction Inventory-val, az ID
tanulmányozása Muscle Appearance Satisfaction Scale-lel történt.
Eredmények
A tesztújrafelvételi reliabilitás vizsgálata és a Cronbach-alfa alapján az ACQ magyar
változata az AC szűrésére alkalmas. Az eredmények arra utalnak, hogy a résztvevők közül a
többség enyhe vagy közepes mértékű testkép elégedetlenséget, AC-t mutatott, míg kisebb
hányaduknál súlyosabb tünetek is jelentkeztek. Az EA vizsgálata szerint a résztvevők jelentős
része veszélyeztetett kategóriába esett, míg kisebb csoportjuk már kóros szinten függőnek
minősült. A résztvevők nagyjából tizede ID-s. Az eredményekből kiderült továbbá, hogy az
AC és az ID is pozitív kapcsolatban állnak az EA-val, de egymással nem korrelálnak. Az
életkor és az edzések gyakorisága nem befolyásolja a vizsgált problémákat, az
edzésterjedelem is csak az ID-vel áll kapcsolatban
Következtetések
Az ACQ magyar változata megbízható, adaptálásra, majd gyakorlati felhasználásra alkalmas
eszköz. A vizsgált zavarok előfordulnak a hazai edzőterem-látogatók körében, néha együtt is
jelentkeznek. Lényeges a megelőzésük, felismerésük, kezelésük, mert hosszabb távon a
fizikai teljesítmény romlása mellett a komplex életminőség rovására is mehetnek.



